বুদ্ধদেব বসু নজরুলের প্রতিভাকে ‘বালক প্রতিভা’ বলেছেন, কিন্তু তাঁর কবিতাকেও কী তিনি উচ্চস্পর্শী মনে করেননি! রবীন্দ্রযুগে বাংলা কবিতার যে আড়ষ্ট রূপ, অমার্জনীয় ছাপ তা কি নজরুল প্রতিভায় বিশেষ সক্রিয় ও সজল হয়ে ওঠেনি? নজরুলই তো কবিতাকে মানুষের কণ্ঠে এনেছেন, কবিতার হাঁকে মানুষকে মার্চপাস্টে নামিয়েছেন, রাষ্ট্রের বিরুদ্ধে ব্রিটিশ শাসনের বিরুদ্ধে একতাবদ্ধ করেছেন, অসাম্প্রদায়িক চেতনার নির্মিতি দিয়েছেন, জাতীয়তবাদের উদ্গীরণ ঘটিয়েছেন, সমাজ বদলের নিশানায় পরিপ্লুত করেছেন, নারী-পুরুষ এক কাতারে বন্দি করেছেন ইত্যাদি কী নয়! সবকিছুর সংঘটন তো ওই কবিতাকেন্দ্রে, কবিতার ধ্বনিতে, মুক্ত মানুষের স্বপ্নের ধ্বনিরা তো জেগে উঠেছে ওই কবিতায়! বাংলা কবিতায় এমন ঘটনা বস্তুত আগে ঘটেনি, কেউ সে উদাহরণ রাখেনওনি। নজরুল তার সমাজে কবিতার পাঠ তৈরি করলেন, কবিতাকে পৌঁছালেন মানুষের বক্ষে। বাংলা কবিতায় এ এক বিরল আশ্চর্য বললে অত্যুক্তি হয় না। কবিতার ইতিহাসে এটি অভিনব! ৎ